JAS และ GLลูบคมตลาดทุน
เป็นประเด็นดราม่าอีกครั้งสำหรับหุ้น JAS และ GL (กรุ๊ปลีส)
20 ธ.ค. 2559

ธนะชัย ณ นคร
 
เป็นประเด็นดราม่าอีกครั้งสำหรับหุ้น JAS และ GL (กรุ๊ปลีส)
หุ้นทั้งสองตัวก่อนหน้านี้ นักวิเคราะห์จากโบรกฯ ทุกสำนัก ต่างดีดลูกคิดออกมาตรงกันว่า จะได้เข้าคำนวณในดัชนี SET50 อย่างแน่นอน ในรอบ 6 เดือนแรก(ม.ค.-มิ.ย.)ของปี 2560
ทว่า ผลออกมาแบบพลิกโผ สร้างความประหลาดใจ
ไม่ติดแม้กระทั่ง SET100
นักวิเคราะห์ต่างมองว่า หุ้นทั้งสองตัวนี้เข้าเกณฑ์การคำนวณดัชนีทั้ง SET50 (รวม SET100) ทุกเกณฑ์
แต่ก็ไม่เข้าใจเช่นกันว่า เหตุใดไม่ติด
ขณะเดียวกัน ก็มีหุ้นบางตัวที่ควรจะหลุด SET50 นั่นคือ BCP และไม่น่าจะเข้ามาคำนวณดัชนี SET50 ได้คือ GLOBAL แต่ก็ได้เข้ามาจนเซอร์ไพรส์ไปตามๆ กัน
ก่อนหน้านี้ส่วนตัวนั้น เคยเขียนเรื่องหุ้น GL ว่าถูกสร้างราคาขึ้นมา
รวมถึงอาจมีการสร้างวอลุ่มการซื้อขาย ทำให้ราคาหุ้นปรับขึ้นมาค่อนข้างสูงในปีนี้
แต่ก็เป็นการเล่นราคาไปตาม “เกม” ถูกกฎระเบียบ
เช่นเดียวกับหุ้น JAS ที่นักลงทุนเข้ามาเทรดกันคึกคัก และราคาวิ่งขึ้นมาอย่างมากในปีนี้
ทุกอย่างก็เป็นไปตามเกม หรือเกณฑ์เช่นกัน
ประเด็นที่เป็นคำถามก็คือ นอกจากเกณฑ์การคำนวณดัชนีที่ตลาดหลักทรัพย์(ตลท.)ระบุไว้นั้น ยังสามารถใช้เกณฑ์อื่นๆ เข้ามาเพื่อกำหนดว่าหุ้นตัวใดจะได้เข้า หรือต้องออกจาก SET50 และ SET100 หรือไม่
บทวิเคราะห์ของ บล.ทรีนีตี้ ระบุไว้อย่างน่าสนใจ
“นี่เป็นอีกครั้งที่เกณฑ์การคัดเลือกไม่ได้มาจาก Rulebook ของตลาดหลักทรัพย์ฯ ทั้งหมด”
และบอกอีกว่า “หุ้น JAS ไม่ได้ถูกนำเข้า SET50 และ SET100 ตามที่เรา และนักวิเคราะห์ส่วนใหญ่ประเมินไว้”
“ส่วนตัวอื่นๆ ที่มีประเด็นน่าสนใจได้แก่ GL ที่ทำ Surprise หลุด SET100 ทั้งๆ ที่ระดับ Market cap สามารถที่จะเข้าไปอยู่ใน SET50 ได้ (คำนวณว่า GL มีโอกาสถูกนำเข้าสู่ดัชนี MSCI Standard Index ในปี 2017) และ SUPER ที่ถูกนำเข้าสู่ SET100 เป็นที่เรียบร้อย”
เกณฑ์คร่าวๆ ของหุ้นที่จะได้เข้าคำนวณในดัชนีฯ เช่น  Market cap สูงสุด 200 อันดับแรก
มีฟรีโฟลตไม่ต่ำกว่าร้อยละ 20 ของทุนชำระแล้ว
ไม่เป็นหลักทรัพย์ที่เคยถูกสั่งพักการซื้อขาย(ขึ้นเครื่องหมาย SP) เป็นเวลานาน
เป็นหลักทรัพย์ที่มีมูลค่าการซื้อขายสม่ำเสมอตามสภาพปกติของตลาด ฯลฯ
ในเกือบรอบปีที่ผ่านมา หุ้น JAS เคยถูกขึ้นเครื่องหมาย H เมื่อวันที่ 7 มี.ค.59 ในช่วงเปิดทำการซื้อขายภาคบ่าย
ด้วยเหตุผลว่า ตลาดหลักทรัพย์ฯ  ต้องการความชัดเจนเกี่ยวกับโครงการขอซื้อหุ้นคืน
แต่เมื่อมีคำชี้แจงเพิ่มเติมจาก JAS ตลท.แต่ก็ปลด H ในช่วงเวลา 16.15 น. ของวันเดียวกัน
ส่วนธุรกรรมต่างๆ ของ JAS นั้น แม้จะถูกมองว่าเป็นกลเกมทางด้านการเงิน แต่เรื่องนี้ทางผู้บริหารของตลาดหลักทรัพย์ฯ ก็เคยออกมาบอกว่า “JAS ไม่ได้ทำอะไรผิด”
ที่ผ่านมาทั้งสำนักงาน ก.ล.ต.และตลาดหลักทรัพย์ฯ  พยายามผลักดันเรื่องความโปร่งใส และหลักธรรมาภิบาล ให้เกิดขึ้นกับบริษัทจดทะเบียน(บจ.)
และรวมถึงการบริหารงานของผู้บริหารของ บจ.
ทว่า ในบางครั้ง ทั้งสำนักงาน ก.ล.ต.และตลท. ก็มักจะสร้างคำถาม และความสงสัยให้เกิดขึ้นกับคนในแวดวงตลาดทุนเช่นกัน
 
 
 
 
 
 
 
 
 
 
 
 
 
 
               
 
               
                